CELEX: 32018D2060
Language: lt
Date: 2018-12-20 00:00:00
Title: 2018 m. gruodžio 20 d. Tarybos įgyvendinimo sprendimas (ES) 2018/2060, kuriuo iš dalies keičiamas Sprendimas 2009/791/EB, leidžiantis Vokietijai toliau taikyti priemonę, nukrypstančią nuo Direktyvos 2006/112/EB dėl pridėtinės vertės mokesčio bendros sistemos 168 ir 168a straipsnių nuostatų

27.12.2018   
               
               
                  LT
               
               
                  Europos Sąjungos oficialusis leidinys
               
               
                  L 329/20
               
            
         TARYBOS ĮGYVENDINIMO SPRENDIMAS (ES) 2018/2060
         2018 m. gruodžio 20 d.
         kuriuo iš dalies keičiamas Sprendimas 2009/791/EB, leidžiantis Vokietijai toliau taikyti priemonę, nukrypstančią nuo Direktyvos 2006/112/EB dėl pridėtinės vertės mokesčio bendros sistemos 168 ir 168a straipsnių nuostatų
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo,
         atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos (1), ypač į jos 395 straipsnio 1 dalį,
         atsižvelgdama į Europos Komisijos pasiūlymą,
         kadangi:
         
                     (1)
                  
                  
                     Direktyvos 2006/112/EB 168 ir 168a straipsniuose reglamentuojama apmokestinamųjų asmenų teisė atskaityti pridėtinės vertės mokestį (PVM), mokėtiną už jų apmokestinamiesiems sandoriams patiektas prekes ir suteiktas paslaugas. Vokietijai buvo leista nustatyti nukrypti leidžiančią priemonę, kuria siekiama nesuteikti teisės atskaityti PVM už prekes ir paslaugas, kai tos prekės ir paslaugos daugiau nei 90 % yra naudojamos apmokestinamojo asmens arba jo darbuotojų asmeniniams tikslams ar, iš esmės, ne verslo tikslams arba neekonominei veiklai;
                  
               
                     (2)
                  
                  
                     iš pradžių Tarybos sprendimu 2000/186/EB (2) Vokietijai buvo leista nustatyti ir iki 2002 m. gruodžio 31 d. taikyti specialias priemones, kuriomis nukrypstama nuo Tarybos direktyvos 77/388/EEB (3) 6 ir 17 straipsnių. Tarybos sprendimu 2003/354/EB (4) Vokietijai buvo leista iki 2004 m. birželio 30 d. taikyti priemonę, kuria nukrypstama nuo Direktyvos 77/388/EEB 17 straipsnio. Tarybos sprendimu 2004/817/EB (5) leidimo galiojimas buvo pratęstas iki 2009 m. gruodžio 31 d.;
                  
               
                     (3)
                  
                  
                     Tarybos sprendimu 2009/791/EB (6) Vokietijai buvo leista iki 2012 m. gruodžio 31 d. toliau taikyti specialią priemonę, kuria nukrypstama nuo Direktyvos 2006/112/EB 168 straipsnio. Taikyti specialią priemonę, kuria nukrypstama nuo 168 ir 168a straipsnių, Vokietijai buvo leista Tarybos įgyvendinimo sprendimu 2012/705/ES (7) iki 2015 m. gruodžio 31 d., o Tarybos įgyvendinimo sprendimu (ES) 2015/2428 (8) – iki 2018 m. gruodžio 31 d.;
                  
               
                     (4)
                  
                  
                     raštu (jį Komisija užregistravo 2018 m. rugsėjo 10 d.) Vokietija paprašė leisti toliau taikyti specialią priemonę, kuria nukrypstama nuo Direktyvos 2006/112/EB 168 ir 168a straipsnių, kad galėtų visiškai nesuteikti teisės atskaityti PVM už prekes ir paslaugas, kurios apmokestinamojo asmens yra daugiau nei 90 % naudojamos asmeniniams arba ne verslo tikslams, įskaitant neekonominę veiklą. Prie prašymo buvo pridėta specialios priemonės taikymo ataskaita, į kurią įtraukta padalijimo normos, taikomos teisei į PVM atskaitą, peržiūra, kaip reikalaujama Sprendimo 2009/791/EB 2 straipsnyje;
                  
               
                     (5)
                  
                  
                     vadovaudamasi Direktyvos 2006/112/EB 395 straipsnio 2 dalies antra pastraipa, 2018 m. rugsėjo 14 d. raštais Komisija perdavė Vokietijos pateiktą prašymą kitoms valstybėms narėms. 2018 m. rugsėjo 17 d. raštu Komisija pranešė Vokietijai turinti visą prašymui įvertinti būtiną informaciją;
                  
               
                     (6)
                  
                  
                     Vokietijos teigimu, speciali priemonė pasitvirtino esanti labai veiksminga siekiant supaprastinti PVM surinkimą ir užkirsti kelią mokesčių slėpimui ir vengimui. Priemone sumažinama įmonėms ir mokesčių administratoriui tenkanti administracinė našta, nes nereikia stebėti, kaip vėliau naudojamos prekės ir paslaugos, kurias įsigyjant nesuteikta teisė į atskaitą. Todėl Vokietijai turėtų būti leista toliau taikyti šią specialią priemonę dar vieną ribotą laikotarpį – iki 2021 m. gruodžio 31 d.;
                  
               
                     (7)
                  
                  
                     jeigu Vokietija mano, kad priemonės taikymą būtina pratęsti po 2021 m., iki 2021 m. kovo 31 d. ji turėtų pateikti Komisijai prašymą leisti toliau taikyti šią specialią priemonę kartu su jos taikymo ataskaita, į kurią įtraukta taikomos padalijimo normos peržiūra;
                  
               
                     (8)
                  
                  
                     speciali priemonė neturės neigiamo poveikio Sąjungos nuosaviems ištekliams iš PVM;
                  
               
                     (9)
                  
                  
                     todėl Sprendimas 2009/791/EB turėtų būti atitinkamai iš dalies pakeistas,
                  
               PRIĖMĖ ŠĮ SPRENDIMĄ:
         
            1 straipsnis
            Sprendimo 2009/791/EB 2 straipsnis pakeičiamas taip:
            
               
                  „2 straipsnis
                  Šis sprendimas nustoja galioti 2021 m. gruodžio 31 d.
                  Bet koks prašymas pratęsti šiame sprendime numatytos nukrypti leidžiančios priemonės taikymo laikotarpį Komisijai pateikiamas iki 2021 m. kovo 31 d.
                  Kartu su tokiu prašymu pateikiama šios priemonės taikymo ataskaita, į kurią įtraukta padalijimo normos, kuri remiantis šiuo sprendimu taikoma teisei į PVM atskaitą, peržiūra.“
               
            
         
         
            2 straipsnis
            Šis sprendimas įsigalioja pranešimo apie jį dieną.
            Jis taikomas nuo 2019 m. sausio 1 d.
         
         
            3 straipsnis
            Šis sprendimas skirtas Vokietijos Federacinei Respublikai.
         
         
            Priimta Briuselyje 2018 m. gruodžio 20 d.
            
               
                  Tarybos vardu
               
               
                  Pirmininkė
               
               E. KÖSTINGER
            
         
         
            (1)  OL L 347, 2006 12 11, p. 1.
         
            (2)  2000 m. vasario 28 d. Tarybos sprendimas 2000/186/EB, kuriuo Vokietijos Federacinei Respublikai leidžiama taikyti priemones, kuriomis nukrypstama nuo Šeštosios direktyvos 77/388/EEB dėl valstybių narių apyvartos mokesčių įstatymų derinimo – Bendra pridėtinės vertės mokesčio sistema: vienodas vertinimo pagrindas 6 ir 17 straipsnių (OL L 59, 2000 3 4, p. 12).
         
            (3)  1977 m. gegužės 17 d. Šeštoji Tarybos direktyva 77/388/EEB dėl valstybių narių apyvartos mokesčių įstatymų derinimo – Bendra pridėtinės vertės mokesčio sistema: vienodas vertinimo pagrindas (OL L 145, 1977 6 13, p. 1).
         
            (4)  2003 m. gegužės 13 d. Tarybos sprendimas 2003/354/EB, kuriuo Vokietijai leidžiama taikyti priemonę, kuria nukrypstama nuo Šeštosios direktyvos 77/388/EEB dėl valstybių narių apyvartos mokesčių įstatymų derinimo 17 straipsnio (OL L 123, 2003 5 17, p. 47).
         
            (5)  2004 m. lapkričio 19 d. Tarybos sprendimas 2004/817/EB, leidžiantis Vokietijai taikyti priemonę, nukrypstančią nuo šeštosios Direktyvos 77/388/EEB dėl valstybių narių įstatymų, susijusių su apyvartos mokesčiais, suderinimo 17 straipsnio (OL L 357, 2004 12 2, p. 33).
         
            (6)  2009 m. spalio 20 d. Tarybos sprendimas 2009/791/EB, leidžiantis Vokietijos Federacinei Respublikai toliau taikyti priemonę, nukrypstančią nuo Direktyvos 2006/112/EB dėl pridėtinės vertės mokesčio bendros sistemos 168 straipsnio nuostatų (OL L 283, 2009 10 30, p. 55).
         
            (7)  2012 m. lapkričio 13 d. Tarybos įgyvendinimo sprendimas 2012/705/ES, kuriuo iš dalies keičiamas Sprendimas 2009/791/EB ir Įgyvendinimo sprendimas 2009/1013/ES, kuriais atitinkamai Vokietijai ir Austrijai leidžiama toliau taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 168 ir 168a straipsnių (OL L 319, 2012 11 16, p. 8).
         
            (8)  2015 m. gruodžio 10 d. Tarybos įgyvendinimo sprendimas (ES) 2015/2428, kuriuo iš dalies keičiami Sprendimas 2009/791/EB ir Įgyvendinimo sprendimas 2009/1013/ES, kuriais atitinkamai Vokietijai ir Austrijai leidžiama toliau taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 168 ir 168a straipsnių (OL L 334, 2015 12 22, p. 12).